Covid-19: Oujaarsaand van die baan; sekere strande gesluit | Maroela Media
Hy het bevestig 866 127 gevalle is tot dusver aangemeld. "Dit is uiters kommerwekkend en daar is nou geen twyfel meer nie – die tweede golf is hier. As ons nie nou optree en dringend reageer nie, kan die tweede golf selfs erger wees as die eerste golf."
Die gemiddelde getal gevalle die afgelope sewe dae is 74% hoër as die vorige sewe dae. Die getal gevalle het van 'n gemiddeld van 3 800 per dag toegeneem tot meer as 6 600 per dag. Die gemiddelde getal sterftes wat daagliks aangemeld word, het oor dieselfde periode met 50% toegeneem.
Die Oos-Kaap, die Wes-Kaap, KwaZulu-Natal en Gauteng is die provinsies met die meeste getal gevalle.
"Vir die eerste keer in die pandemie word die meeste nuwe infeksies onder jongmense, tussen 15 en 19 jaar, aangemeld. Daar is waarskynlik talle redes vir dié geweldige toename, maar sleutelfaktore word nou duidelik: byeenkomste, veral sosiale byeenkomste en partytjies, is die grootste bron van uitbrekings. By talle van dié byeenkomste word sosiale distansiëring nie toegepas nie, venues is oorbevolk en daar is nie voldoende ventilasie nie, ontsmettingsmiddels is nie maklik beskikbaar nie en persone dra nie maskers nie."
Hy het gesê talle persone drink ook alkohol by dié "superverspreider"-geleenthede en hulle is dus nie meer so versigtig om maatreëls toe te pas om hulself te beskerm en oordrag te voorkom nie.
Ramaphosa het ook verwys na die onlangse Rage Festival in Ballito waarna byna 1 000 jongmense van Gauteng positief getoets het vir Covid-19. "Ons weet nog nie hoeveel mense hulle verder aangesteek het nie. Daar word beweer dat tot 300 gesinne op hul beurt die virus opgedoen het. Die hartseer waarheid oor dié pandemie is dat feeste, konserte en partytjies, wat geleenthede moet wees vir pret en plesier, nou 'n bron van infeksie en siekte is en selfs sterftes tot gevolg kan hê."
Nog 'n faktor vir die toename in gevalle is al hoe meer persone wat reis. "Talle persone voldoen nie aan voorsorgmaatreëls wanneer hulle tussen stede, dorpe en landelike gebiede reis nie. Hoe meer ons reis, hoe groter is die moontlikheid dat die virus kan versprei. Dit beteken dat jy 'n masker moet dra wanneer jy van openbare vervoer gebruik maak en seker maak dat die vensters te alle tye oop is. Dit beteken ook dat jy die getal persone, met wie jy kuier, moet verminder as jy reis om familie en vriende in ander dele van die land wil besoek. Dit is veiliger om saam met jou onmiddellike gesin te kuier as in groot byeenkomste."
Ramaphosa het gesê die toename in gevalle is ook 'n gevolg van persone wat nie die basiese, en eenvoudige, riglyne volg nie. "Hierdie maatreëls is veral belangrik omdat oordrag gewoonlik gebeur wanneer iemand nog nie enige simptome het nie, of dalk nie ooit enige simptome toon nie, en nie weet hulle het die virus nie."
Die relatiewe lae koers van infeksie oor die afgelope paar maande het almal laat ontspan oor die dra van maskers oor ons neus en mond wanneer ons in die publiek verskyn, het hy bygevoeg. "Ons sien nie meer die nut daarin om oorvol venues te vermy of meer as 1,5 m van iemand anders af te staan, of om vensters oop te hou wanneer ons reis of ontsmettingsmiddels te gebruik nie. Ons is in 'n vakansieluim en nooi vriende en familie oor om by ons te kom kuier. En tog is dit die versuim om aan dié basiese voorsorgmaatreëls te voldoen, wat nou die tweede golf veroorsaak het. Hierdie maatreëls lyk nie belangrik nie, totdat iemand vir wie jy lief is, die virus opdoen omdat jy self nie versigtig was nie."
Die president het ook verwys na die opofferings wat kerke tydens Paasfees gemaak het deur dienste op te skort. "Net soos ons tydens Paasfees opgetree het, moet ons nou ook aan die basiese gesondheidsprotokol voldoen. As ons dinge nie hierdie feesgety anders doen nie, sal ons die nuwe jaar nie met vreugde binnegaan nie, maar met hartseer. Talle van ons vriende, familielede en kollegas sal siek word en ongelukkig sal sommige persone sterf. As ons dinge nie anders gaan doen nie, sal hierdie die laaste Kersfees vir talle Suid-Afrikaners wees. Dit is nie wat ons wil hê nie. Ons wil leef en ons wil hê ons geliefdes moet leef."
Hy het gesê dit is daarom noodsaaklik dat buitengewone maatreëls toegepas word om die tweede golf te beheer en lewens te red en mense se lewensbestaan te beskerm.
Nog brandpunte landswyd
"Elf dae gelede het ons Nelson Mandelabaai as 'n koronavirus-brandpunt verklaar, kragtens ons benadering om onderskeid te tref in die bestuur van die pandemie. Daar is ander munisipaliteite wat ook 'n skerp toename in gevalle toon."
Dr. Zweli Mkhize, die minister van gesondheid, het dié gebiede besoek en ná gesprekke met verskeie belanghebbendes, het die kabinet besluit om ook die volgende twee distrikte as koronavirus-brandpunte te verklaar:
– Sarah Baartman-distrik
"Dit beteken dat dieselfde bykomende beperkings wat op Nelson Mandelabaai van toepassing is, nou ook vanaf middernag vanaand in dié distrikte sal geld totdat ons 'n duidelike en volgehoue afname in gevalle sien."
Bykomende regulasies aangekondig
Vanaf middernag op 14 Desember 2020 sal daar landswyd strenger toepassing wees van die bestaande koronavirusvlak 1-beperkings. Dit geld vir die res van die feesgety en daarna.
Bestuurders en operateurs van openbare vervoer moet seker maak alle passasiers dra maskers
Bestuurders van geboue, plekke en persele, insluitend winkels, winkelsentrums en regeringsgeboue, word wetlik verplig om seker te maak dat alle klante wat hul persele betree, 'n masker dra
Werkgewers moet seker maak dat alle werknemers 'n masker dra wanneer hulle hul pligte uitvoer
"Dit plaas 'n verantwoordelikheid op alle eienaars, bestuurders en werkgewers – en op ons almal – om seker te maak Suid-Afrikaners is veilig wanneer hulle in enige van dié plekke is. Die persone verantwoordelik vir die nakoming van die regulasies kan beboet word of tronkstraf van tot ses maande opgelê word indien hulle hul plig versuim."
Beperkings op byeenkomste
"Die huidige beperkings op die grootte van byeenkomste is nie voldoende om skares te verhoed nie."
Byeenkomste, insluitend godsdienstige byeenkomste, word beperk tot 100 persone (binnenshuis) en 250 persone (buite)
Kleiner venues mag nie meer as 50% van die kapasiteit van hul venue toelaat nie
By alle byeenkomste moet daar voldoende ventilasie wees, sosiale distansiëring moet toegepas word, persone moet maskers dra en ontsmettingsmiddels moet beskikbaar wees
Alle ná-begrafnis-byeenkomste, insluitend "after tears"-partytjies, word verbied
Sluit van sekere strande
"Een van die grootste uitdagings wat ons moet aanspreek is die groot getal persone wat na strande en ontspanningsterreine en parke stroom op openbare vakansiedae tydens die feesgety. Ons het omvattende gesprekke hieroor gehad sodat ons 'n benadering kan vind wat die risiko van grootskaalse oordrag verminder terwyl ons die negatiewe impak op ondernemings in kusdorpe probeer verhoed."
Daar word dus onderskeid getref in die benadering tot verskillende dele van die land.
In die dele met die hoogste koers van infeksie, word strande en openbare parke gesluit vir die feesgety, vanaf 16 Desember 2020 tot 3 Januarie 2021. Dit geld die Oos-Kaap en Tuinroete-distrik in die Wes-Kaap.
In KwaZulu-Natal word strande en openbare parke gesluit op die besigste dae van die seisoen: 16 Desember, 25 Desember, 26 Desember, 31 Desember 2020 en 1 Januarie, 2 Januarie en 3 Januarie 2021.
Strande en openbare parke in die Noord-Kaap en die Wes-Kaap (met die uitsondering van die Tuinroete) bly oop vir die publiek oor die feesseisoen.
Strande en openbare parke wat oop is vir die publiek, sal slegs oop wees tussen 09:00 en 18:00.
Feeste, musiekkonserte en vertonings op strande word verbied.
Die situasie sal daagliks deur plaaslike owerhede gemonitor word om nakoming te verseker met die regulasies oor byeenkomste en die verbod op alkohol.
In gevalle waar groot skares byeenkom of waar daar swak nakoming is aan veiligheidsmaatreëls, sal sekere strande en openbare parke gesluit word.
Nasionale en provinsiale parke en ander parke, waar toegangsbeheermaatreëls en beperkings op die getal besoekers geld, bly oop vir die publiek.
"Ek het alle lede van die nasionale koronavirusbeheerraad en sleutelpersoneel opdrag gegee om op bystand te wees om voortgesette monitering en assessering van die situasie landswyd te verseker," het Ramaphosa bygevoeg. "Indien die situasie versleg, sal verdere stappe gedoen word om ons mense te beskerm."
Aandklokreël word verleng
Die aandklokreël geld tussen 23:00 – 04:00
Restaurante en kroeë sal dus reeds om 22:00 moet sluit sodat personeel en klante by die huis kan uitkom voor die aandklokreël toegepas word
Die ure van die aandklokreël geld ook vir Oukersaand en Oujaarsaand.
Verkope van alkohol by handelaars word slegs tussen 10:00 en 18:00 van Maandag tot Donderdag toegelaat.
Geregistreerde wynplase mag steeds oor naweke 'n wynproe hou en wyn verkoop vir verbruik weg van die perseel. "Dié uitsondering word gemaak weens die noodsaaklike bydrae wat dié instellings maak tot die toerismebedryf in verskeie dele van die land."
Alkoholverbruik in alle openbare ruimtes, soos strande en parke, word streng verbied.
Hierdie feesgety-regulasies sal in Januarie hersien word, gebaseer op die stand van die pandemie landswyd.
"Ons het in die verlede ook al gesê die enigste lewensvatbare verdediging wat ons teen Covid-19 sal hê, is 'n entstof. Suid-Afrika het alle nodige prosesse voltooi om deelname te verseker in die Wêreldgesondheidsorganisasie (WGO) se Covid-19- wêreldwye entstoftoegangsfasiliteit (Covax). Hierdie fasiliteit betrek hulpbronne en deel entstofontwikkelingsrisiko om gelyke toegang tot entstof te verseker sodra dit beskikbaar is. As deel van dié fasiliteit sal Suid-Afrika na verwaging vroeg in volgende jaar entstof kry vir sowat 10% van ons bevolking."
Die totale sluiting van strande in die Oos-Kaap en Tuinroete is totaal irrasioneel. Dieselfde beperkings as dié in KZN sou meer effektief wees. Die gevolg gaan oorvol kroeë, restaurante en malls wees in plaas van in die opelug baljaar.
Dis tyd dat die vrou met die linnekas op haar kop of 'n werkende gehoorapparaat kry óf net plein Common sense iewers vandaan kry.
Ek wil graag sien, hoe word hierdie ORAL, en regverdig toegepas..
Het ek reg gelees? ANC-beheerde Oos-Kaap se strande toe maar meeste in die DA-beheerde Wes-Kaap bly oop. Iewers is 'n "catch", OF hier kom GROOT reën, omdat die ANC sowaar sy eie provinsie "slegter" behandel as die provinsie waar "die rassistiese DA" (dís die ANC se woorde) regeer.